Landbou-ekonoom op kleinhoewe vermoorFrikkie Liebenberg. Foto: Facebook. ŉ Senior lektor aan die Universiteit van Pretoria (UP) is Vrydagaand op sy kleinhoewe doodgeskiet. Dr. Frikkie Liebenberg (53), ŉ senior lektor en lanbou-ekonoom, is op sy kleinhoewe in Vaalbank, net wes van Bronkhorstspruit, doodgeskiet terwyl hy by sy skootrekenaar gesit het. Hy is in die rug geskiet. Volgens Vasti van der Merwe van die Bronkhorstspruit GPF (sektor drie) het mense in die omgewing glo Vrydag tussen 21:00 en 22:00 drie skote gehoor. Volgens Van der Merwe het een van Liebenberg se werkers Saterdag omstreeks 07:00 op Liebenberg se liggaam afgekom. “Hy het een van die bure in kennis gestel wat my toe laat weet het op een van ons WhatsApp-groepe. Die gemeenskap het dadelik reageer en die hele gebied afgesper.” Van der Merwe het gesê ŉ onbekende aantal verdagtes het die draad geknip en so toegang tot die perseel bekom. “Daar is ook bloed in die huis gevind; dit is onduidelik of dit Liebenberg of een van die verdagtes se bloed was. Dit sal eers duidelik wees ná die forensiese ondersoek. Dit lyk egter asof daar dalk ŉ skietery was en een van die verdagtes gewond is. Daarom het die gemeenskap die gebied afgesper en gewag vir die polisie se honde-eenheid om die spoor te kom volg. Die polisie het so 10:00 daar opgedaag.” Volgens Van der Merwe was die gras kort gesny. Dit was dus moeilik om vas te stel hoeveel verdagtes daar na gesoek word. Die soektog is omstreeks 14:00 afgelas. Die verdagte(s) het ŉ venster gebreek en so toegang tot die huis bekom. “Dit is baie moeilik om vas te stel of daar enigiets gesteel is tydens die voorval. Sy skootrekenaar was wel nog daar. Daar word in die gemeenskap bespiegel dat ŉ gewonde persoon later die dag deur ŉ ambulans opgelaai is naby die Wetnose-dierewelsynsorganisasie in Bronkhorstspruit, maar ek kon dit nie bevestig by een van die hospitale hier in die omgewing nie,” het sy gesê. Kapt. Marissa van der Merwe, woordvoerder van die polisie, het aan Maroela Media gesê dat geen verdagtes nog in hegtenis geneem is nie. Hannetjie MacMillan, Liebenberg se suster, het aan Maroela Media gesê haar broer was ŉ landbou-ekonoom en ŉ senior lektor aan die fakulteit Natuur-en Landbouwetenskappe. Hy was verbonde aan die departement Landbou-ekonomie en Plattelandse Ontwikkeling. “Sy tesis vir sy doktorsgraad het gehandel oor die ontstaan, ontwikkeling en verloop van landbou in Suid-Afrika sedert 1910,” het MacMillan verduidelik. “Frikkie het die afgelope nege maande alleen op die kleinhoewe gebly ná sy egskeiding. Hy was baie geliefd en gewaardeer onder sy hele familie. Dit is vir ons ŉ vreeslike skok.” Frikkie word oorleef deur sy twee kinders, drie broers en twee susters.